Voormalige Mej. VSA sterfCheslie Kryst. (Foto: Instagram) Cheslie Kryst, ŉ voormalige Mej. VSA, is dood nadat sy Sondagoggend uit ŉ gebou van 60 verdiepings in New York getuimel het. Volgens Kryst (30), ’n prokureur en skoonheidskoningin, is op die toneel dood verklaar. Die New York Post het berig sy het alleen op die negende verdieping van die gebou gewoon en is laaste op die 29ste verdieping se terras gesien. ŉ Woordvoerder van die New Yorkse polisiedepartement het aan E! News gesê hulle vermoed geen vuilspel met Kryst se dood nie, alhoewel ŉ mediese ondersoeker nog die presiese oorsaak van haar dood moet bevestig. Kryst was ŉ korrespondent en verslaggewer vir die Amerikaanse vermaaklikheidsprogram ExtraTV en het ook as ŉ prokureur gewerk. Haar familie het haar dood aan ExtraTV bevestig en in ŉ verklaring gesê sy is iemand wat mense wêreldwyd met ŉ groot lig van skoonheid en krag geïnspireer het. “Sy het omgegee, sy het liefgehad, sy het gelag en geskitter. Cheslie het liefde verteenwoordig en ander gedien, hetsy deur haar werk as ŉ prokureur wat baklei vir maatskaplike geregtigheid, as Mej. VSA of as ŉ aanbieder op Extra. Maar die belangrikste is – as dogter, suster, vriendin, mentor en kollega – ons weet haar impak sal voortleef,” het die familie verder in die verklaring gesê. Mej. Noord-Carolina, Cheslie Kryst (middel met die kroon op), is in die Grand Theatre in die Grand Sierra-oord in Reno, Nevada, aangewys as 2019 se Mej. VSA. Alejandra Gonzalez van Nieu-Mexiko was die eerste naaswenner en Oklahoma se Triana Browne is as die tweede naaswenner aangewys. (Foto: Jason Bean, AP) Vervaardigers by ExtraTV het op hulle beurt gesê hulle span is verpletter deur Kryst se dood. “Cheslie was nie net ŉ belangrike deel van ons program nie, maar sy was geliefd onder die Extra-familie en het elke personeellid aangeraak. Ons innige meegevoel met al haar familie en vriende.” Talle bekendes en skoonheidsorganisasie het ook hulde aan Kryst op Twitter gebring. Kryst is in 2019 as Mej. VSA gekroon nadat sy die deelstaat Noord-Carolina verteenwoordig het. Sy het in dieselfde jaar aan die Mej. Heelaal-kompetisie deelgeneem, waar sy tot die top-10 van dié kompetisie deurgedring het. In die tyd wat sy die Mej. VSA-titel gedra het, was sy deel as ŉ geskiedkundige oomblik waar al vier die grootste skoonheidskompetisies in dieselfde jaar vir die eerste keer deur swart vroue gewen is. Dit is ook die jaar wat Zozibini Tunzi van Suid-Afrika die Mej. Heelal-titel huis toe gebring het. Tunzi het in dieselfde jaar ŉ woonstel met Kryst in New York gedeel. Luidens berigte het Kryst slegs ure voor haar dood nog ŉ pragtige foto van haarself op Instagram gedeel met die byskrif “mag hierdie dag vir jou rus en vrede bring” gevolg deur ŉ hart-emoji.